Bratislava, 27.6.2023

# **Vybavenie Žiadosti o nápravu**

Vo Výzve č. 05 na predmet zákazky „**Dodávka zemného plynu pre Mestskú časť - Bratislava Staré Mesto**“, ktorá je zadávaná v rámci DNS „Dodávka elektrickej energie a zemného plynu“ vyhláseného verejným obstarávateľom Technické siete Bratislava, a.s., Primaciálne nám. 1, 814 99 Bratislava (ďalej len „verejný obstarávateľ“) vo Vestníku verejného obstarávania č. 48/2023 zo dňa 6.3.2023 pod značkou 10003 – MUT, bola dňa 23.6.2023 verejnému obstarávateľovi doručená Žiadosť o nápravu, ktorou sa navrhovateľ domáha nasledovného:

**Skutočnosť č. 1: Lehota na predkladanie ponúk a viazanosť ponúk**

6.3. Viazanosť ponúk je stanovená do 15.7.2023. V prípade potreby, vyplývajúcej najmä z aplikácie revíznych postupov, si verejný obstarávateľ vyhradzuje právo primerane predĺžiť lehotu viazanosti ponúk.

**Požadovaná náprava:**

6.3. Viazanosť ponuky je 2 hodiny od začatia lehoty na prekladanie ponúk, t. j. do 3.7.2023 do 11:00 hod.

**Odôvodnenie požiadavky:**

Vzhľadom na vysokú volatilitu ceny plynu na trhu, požadovanú fixnú cenu na dodávku plynu Vám vieme ponúknuť s platnosťou 2 hodiny. Pri požiadavke na dlhšiu platnosť ponuky pri ocenení fixnou cenou do výpočtu ceny vstupujú rizikové prirážky za pohyb na trhu, čo môže cenu veľmi výrazne navýšiť a tým dodávateľ nevie ponúknuť najvýhodnejšiu cenu.

**Vybavenie Žiadosti o nápravu:**

Verejný obstarávateľ Žiadosť o nápravu v tejto časti zamieta, avšak zaväzuje sa v lehote do 2 hodín od momentu uplynutia lehoty na predkladanie ponúk oznámiť výsledok verejného obstarávania, a to v prípade, ak ponuka uchádzača predbežne umiestneného na 1. mieste v poradí nebude obsahovať žiadne nedostatky a nebude potrebné uplatniť inštitút vysvetlenia ponuky, resp. vysvetlenia mimoriadne nízkej ponuky podľa § 53 zákona o verejnom obstarávaní. V uvedenom znení upravuje aj súťažné podklady k danej zákazke.

**Skutočnosť č. 2:** **Zmluva Článok III „Predmet zmluvy“**

3.6 Odberateľ si vyhradzuje právo meniť počty OM v závislosti od jeho reálnych potrieb alebo pri vzniku okolností, ktoré Odberateľ nemohol pri podpise tejto Zmluvy predvídať. K zmenám počtu OM dôjde:
- pri zriadení nových OM formou oznámenia Odberateľa doručeného Dodávateľovi písomne v listinnej podobe, pričom na nové OM sa budú automaticky vzťahovať ustanovenia tejto Zmluvy; o predbežné množstvo plynu, ktoré bude Dodávateľ dodávať do nového OM sa automaticky zvyšuje celkové zmluvné ročné množstvo plynu, ktoré sa Dodávateľ na základe tejto Zmluvy zaväzuje Odberateľovi dodávať,
- pri ukončení odberu z OM formou čiastočného vypovedania tejto Zmluvy s výpovednou lehotou jeden kalendárny mesiac, pričom výpovedná lehota začína plynúť prvým dňom mesiaca nasledujúceho po mesiaci, v ktorom bola čiastočná výpoveď Dodávateľovi doručená písomne v listinnej podobe; Dodávateľ nemá v takomto prípade právo uplatňovať si žiadne sankcie ani iné finančné kompenzácie voči Odberateľovi; o predbežné množstvo plynu, ktoré mal Dodávateľ do takého OM dodávať sa zníži celkové zmluvné ročné množstvo plynu, ktoré sa Dodávateľ na základe tejto Zmluvy zaväzuje Odberateľovi dodávať.

**Požadovaná náprava:**

Odberateľ si vyhradzuje právo meniť počty OM v závislosti od jeho reálnych potrieb alebo pri vzniku okolností, ktoré Odberateľ nemohol pri podpise tejto Zmluvy predvídať. K zmenám počtu OM dôjde:

- V prípade akejkoľvek zmeny zmluvy súvisiacej so zmenou zmluvných množstiev pripojením nových OM si odberateľ s dodávateľom dohodne spôsob ocenenia pre príslušné OM, ako aj spôsob vyhodnotenia množstiev.

- pri ukončení odberu z OM formou čiastočného vypovedania tejto Zmluvy s výpovednou lehotou jeden kalendárny mesiac, pričom výpovedná lehota začína plynúť prvým dňom mesiaca nasledujúceho po mesiaci, v ktorom bola čiastočná výpoveď Dodávateľovi doručená písomne v listinnej podobe. Pri ukončení odberu bude celkové zmluvné množstvo vyhodnotené v zmysle bodu 3.10 Zmluvy.

**Odôvodnenie požiadavky:**

Dodávka zemného plynu pre novo zriadené odberné miesta s cenou uzatvorenej v tejto súťaži je možná iba pre ročný objem plynu v stanovenej tolerancii zmluvného množstva. Zmluvné množstvo pri produkte fixná cena nie je možné meniť, nakoľko v čase prijatia ponuky dodávateľ zabezpečí (nakúpi) pre odberateľa množstvo plynu s aktuálnou cenou podľa požadovaného objemu.

**Vybavenie Žiadosti o nápravu:**

Verejný obstarávateľ akceptuje túto požiadavku navrhovateľa a upravuje znenie Zmluvy v intenciách predmetnej Žiadosti o nápravu.

**Skutočnosť č. 4:** **Zmluva Článok VI „Cena za dodávku plynu vrátane prepravy“**

**Požadovaná náprava:**

Doplnenie nasledujúceho ustanovenia týkajúceho sa ceny za prepravu:

Cenu za služby súvisiace s prepravou pre príslušné odberné miesto určuje dodávateľ v zmysle Rozhodnutia Úradu pre reguláciu sieťových odvetví, ktorým sa spoločnosti eustream, a.s. ako prevádzkovateľovi prepravnej siete určujú tarify za prístup do prepravnej siete a prepravu plynu (ďalej len „Rozhodnutie PPS“) platného v čase dodávky so zohľadnením všetkých poplatkov vyplývajúcich z platného Rozhodnutia PPS, pričom dodávateľ si má právo vždy pred začiatkom každého kalendárneho roka zvoliť vstupný bod pre výpočet príslušnej sadzby. V prípade zmeny prepravných sietí, prostredníctvom ktorých dodávateľ zabezpečuje dodávku plynu, je dodávateľ oprávnený uplatniť cenu za služby súvisiace s prepravou podľa Cenníka zverejneného na webovom sídle dodávateľa www.spp.sk. V prípade zavedenia ďalších alebo zmeny existujúcich poplatkov súvisiacich s prepravou plynu na prepravnej trase z obchodného bodu THE na slovenský domáci bod oproti stavu pri podpise tejto zmluvy, má dodávateľ právo zohľadniť navýšenie ceny za služby súvisiace s prepravou z dôvodu uplatnenia tohto poplatku v mesiaci nasledujúcom po oznámení takejto zmeny odberateľovi s poukazom na rozhodnutia príslušných orgánov, resp. príslušný právny predpis alebo cenník prevádzkovateľa prepravnej siete. Pre vylúčenie pochybností, právo dodávateľa vyplývajúce z ustanovenia tohto bodu ostáva zachované bez ohľadu na uplatnenie prvého odseku alebo druhého odseku tohto bodu.

**Odôvodnenie požiadavky:**

Dohoda o cene a spôsobe jej výpočtu sú podstatnou náležitosťou zmluvy. Rozčlenenie ceny za dodávku plynu vyplýva z platnej legislatívy. V návrhu Zmluvy predloženej obstarávateľom ustanovenie o preprave absentuje.

**Vybavenie Žiadosti o nápravu:**

Verejný obstarávateľ dopĺňa bod 6.8 Zmluvy v intenciách uvedeného v Žiadosti o nápravu, a to nasledovne:

Cenu za služby súvisiace s prepravou pre príslušné odberné miesto určuje Dodávateľ v zmysle Rozhodnutia Úradu pre reguláciu sieťových odvetví, ktorým sa spoločnosti eustream, a.s. ako prevádzkovateľovi prepravnej siete určujú tarify za prístup do prepravnej siete a prepravu plynu (ďalej len „Rozhodnutie PPS“) platného v čase dodávky so zohľadnením všetkých poplatkov vyplývajúcich z platného Rozhodnutia PPS, pričom Dodávateľ si má právo vždy pred začiatkom každého kalendárneho roka zvoliť vstupný bod pre výpočet príslušnej sadzby.

V prípade opodstatnenej a vopred zdôvodnenej zmeny prepravných sietí, prostredníctvom ktorých Dodávateľ zabezpečuje dodávku plynu, je Dodávateľ oprávnený uplatniť cenu za služby súvisiace s prepravou podľa Cenníka zverejneného na webovom sídle dodávateľa www.spp.sk. V prípade zavedenia ďalších alebo zmeny existujúcich poplatkov súvisiacich s prepravou plynu na prepravnej trase z obchodného bodu THE na slovenský domáci bod oproti stavu pri uzavretí tejto Zmluvy, má Dodávateľ právo zohľadniť navýšenie ceny za služby súvisiace s prepravou z dôvodu uplatnenia tohto poplatku v mesiaci nasledujúcom po oznámení takejto zmeny Odberateľovi s poukazom na rozhodnutia príslušných orgánov, resp. príslušný právny predpis alebo cenník prevádzkovateľa prepravnej siete.

Pre vylúčenie pochybností, právo Dodávateľa vyplývajúce z ustanovenia tohto bodu Zmluvy ostáva zachované bez ohľadu na uplatnenie prvého odseku alebo druhého odseku tohto bodu Zmluvy. V prípade uplatnenia tohto bodu Zmluvy sa takáto zmena Zmluvy považuje za zmenu uskutočnenú v súlade s § 18 ods. 1 písm. a) zákona o VO.

**Prílohy:**

1. Zmluva o dodávke, distribúcii zemného plynu a prevzatí zodpovednosti za odchýlku (zmeny sú uvedené červenou farbou)
2. Súťažné podklady (zmeny sú uvedené červenou farbou)

S pozdravom

 Ing. Juraj Nyulassy

 Predseda predstavenstva